Huki kamakö na sa kuo soatio mai kitä.
Sa simöa totilö noai,
ĩ a na sa konasolö pia salo.
Ĩ hamö sa konasolö kitä maaki,
“Witi hamö wa konasolö pia salo?”
ai makönö sa noa thatala tikilia pasio mi.
“Sa konasolö pia salo” ĩ na sa kuu ha,
makö pi wanitaloa apati kule.
Makö pi wanitaloa apati kule maaki,
sa koonö piale,
kamakö na ĩ tä topa kitä.
Sa kononö nö,
ĩ tä makö pasilipa sinomopö,
kamakö na ĩ sa simöa hö̃töpali kitä.
Sa kõo pailö mi tä,
ĩ a walo paio mai kitä.
Ĩ pitili ta.
Makö pasilipa sinomopö,
ĩ Teusö a õsi kua tolele,
ĩ a waloa haiki nö,
sanöma töpö pi hatukumani,
töpö pi taopamani,
ĩ na a kua nö,
“‘Wanisala sa tä thatala mi ipöö!’
ĩ na sa pi hole kuuma maaki,
huki ĩ na sa pi kuu mai kitä” ĩ na ĩ anö sanöma töpö pi thama kitä.
“‘Jesus anö toitai tä thaa sinomo mi’ sa pi hole kuuma maaki,
huki ĩ na sa pi kuu mai kitä” ĩ na ĩ anö sanöma töpö pi thama naio kitä.
Ĩ na töpö pi thama nö,
“‘Wanisala tä thatala wi,
ĩ tä noa na Teusö anö ĩ töpö peama mai kitä’ ĩ na sa pi hole kuuma maaki,
huki ĩ na sa pi kuu maneö!”
ĩ na Teusö a õsi kua tolele,
ĩ anö ĩ na ĩ töpö pi thama kitä.
“Sa wanisala mai kitä” ĩ na sanöma töpö pi kuu hö̃töa kule maaki,
“‘Jesus a pitili’ ĩ na sa pi kuu mi kutenö,
sa wanisala apawöö!”
ĩ na ĩ anö töpö pewö pi thama kitä.
Ipa hao Teusö a na sa konasolöma,
kamakönö sa tapa soatio mai kitä.
Sa tapa mi kutenö,
sanöma töpö pi tapotiki nö,
“Jesus a totiatalo opaö.
A wanisala aköna,
pö̃ a na a koonö maa noa kipi” ĩ na ĩ anö töpö pi thama kitä.
“Wanisala tä thatalati wi,
ĩ tä noa na Teusö anö ĩ töpö peama mai kitä” töpö pi kuu kule maaki,
“Sai tä sai patanö sanöma töpö simöa sinomo wi,
ĩ sa wani peama totio kitäö!”
Teusö a pi kuu waikioma kutenö,
sanöma töpö aiki,
“Wanisala ma tä thatala wi,
ĩ tä noa na Teusö anö sanöma makö peama hö̃töo kitä” ĩ na ĩ töpö pi kuu kitä‑ ĩ na Jesus a kuuma.
Ĩ na Jesus a kuu nö,
‑Kamakö na ai sa ta wäsä pi topa kule maaki,
huki ĩ ma ta hini tai mi ipö kitä.
Huki ma ta hini tai mi ipö manu kui,
kamakö na Teusö a õsi kua tolele,
ĩ a waloki kitäö!
A waloiki nö,
makö pi hatukupamanöma,
ma ta hinia totili kitä.
Teusö ta pitilii,
Teusö a õsi kua tolele,
ĩ anö ĩ ta wäsä sinomoö ha,
pitili ma tä pewö a hinini kitä.
Kama a wäo saimo päo mai kitä.
Kamisanö sa ta wäsäti wi,
ĩ ta hiniti nö,
ĩ ta wäsä tolea nömötio kitä.
Ta wäsäti nö,
“Waiha ĩ na tä kua kitä” Teusö a õsi kua tolele,
ĩ a kuu kitäö!
Kamisanö sa ta wäsäti wi,
Teusö a õsi kua tolele,
ĩ anö ĩ ta hiniti nö,
kamakö na ĩ ta wäsä tolea nömötio kitäö!
Önö kutenö,
“Jesus a totiatalo opa asawöö!”
ĩ na ĩ anö makö pi thama kitäö!
Teusö anö tä thapo wi,
ĩ sa tä thapo naioö.
Önö kutenö,
“Sa ta wäsäti wi,
Teusö a õsi kua tolele,
ĩ anö ĩ ta hiniti nö,
kamakö na ĩ ta wäsä tolea nömötio kitä” ĩ na sa kuu ke‑ ĩ na Jesus a kuuma.
Ĩ na Jesus a kuu nö,
‑Huki kamakönö sa tapati kule maaki,
ĩ tökö soatawö,
waiha waiha waiha sa tapamo maa soa pätasoö.
Sa tapamo maa soapätalo nö,
ĩ tökö soatawö,
waiha,
kamakö na sa tapamo kõa hö̃töa soataso kitäö!
‑ ĩ na Jesus a kuuma.
Ĩ na Jesus a kuu ha,
Jesus a kai a hua sinomoti noai,
ĩ ai töpö aiki,
‑Jesus a kuuhe,
wi na ĩ pili ta kua totia kule?
“Waiha waiha waiha kamakönö sa tapa maa soa pätasoö.
Ĩ tä noa ha kõo soatawö,
sa taa kõa soa hö̃tötalali kitä” a kuuhe,
wi na ĩ pili ta kua totia kule?
“Ipa hao a na sa konasolö pia salo” a kuu naioö.
“Ĩ tä noa ha kõo soatawö” ta kutalohe,
wi na ĩ ta kua totia pasia kule?
Ta kutalohe,
ĩ ma ta hini mae‑ ĩ na töpö kuu hẽtupasoma.
Ĩ na töpö kuti tä,
Jesus aiki,
‑“Wi na wa kuu totio ke?
Ta wäsä makokoa totihoö!”
ĩ na hi töpö pi kuu hãtoa alu kule‑ ĩ na Jesus a pi kuu nö,
‑“Waiha waiha waiha kamakönö sa tapa maa soa pätaso kitä.
Ĩ tä noa ha kõo soatawö,
sa taa kõa soa hö̃tötalali kitä” sa kuuhe,
ĩ tä na makö pi wi na takömo nö,
makö hapaloti alu kule?
‑ ĩ na Jesus a kuu nö,
‑“Hi tä uli pewö hamö sanöma töpö pewö pilipai,
ĩ töpönö sa pii mi ipii,
ĩ töpö pi mönahapalo opati tä,
makö ö̃köpalo opa kuki kitä.
Makö ö̃köpalotima maaki,
makö ö̃köpalo wi ĩ tä mataso kitä.
Makö pi mönaha apii makö kua kõki kitä” ĩ na sa kuu kule.
Sa holisimo mai kitäö!
Suö tänö ulu tä thapa pia salo,
a pea pia manu kule,
a pi honipo opa kule maaki,
ulu tä ositi wai thaa waikipalö nö,
a pea wi ĩ tä matasoma kutenö,
“Ulu sa ositi wai thapali ke” a pi kuu salo,
a pi mönaha apaö.
Ĩ na kamakö kua hö̃töo kitä.
Huki makö pi honipo kule maaki,
kamakö na sa waloa kõköma,
makö pi mönaha apa kõpaso kitä.
Makö pi mönahapalo opati wi,
ai tä sanömanö ĩ tä mapama kõo mai kitä.
“Ĩ tä,
kamisa na ma tä hini kota mai kitä.
Ĩ na tä kua tä,
kamakönö sa thapo kutenö,
ipa hao a na ma tä naka pi topa wi,
ipa hao anö kamakö na ĩ tä totoa hö̃töki kitä” ĩ na sa kuu kule.
Pitili sa.
“Jesus sa thapo kutenö,
hao a na sa nako pia kule” ĩ na makö pi kuu mai ha,
makö kua soa kule.
Pö nako totihoö!
Makö nako totioö ha,
ipa hao anö tä totoa totia hö̃töki kitäö!
Tä totoki ha,
makö pi mönahapalo totio opa kitä.
Uni sa ta wäsä pätioma maaki,
sa ta wäsä hatukua totio kuki kitä.
“Ĩ na ipa hao a kuaö” sa kuu hatukua totio kitä.
Ĩ tä,
kamakönö sa thapo kutenö,
ipa hao a na makö nako kuki kitä.
Ipa hao anö makö pi ipa waikia kutenö,
“Kamisa na ma tä nakaö ha,
ipa hao a na ĩ sa tä naka toleli kitä” ĩ na sa kuu mai kitä.
Ipa hao anö makö pi ipa manu kui,
ipa hao a na kama makö nako pasio soatapö.
Kamakönö sa pi ipa waikitioö.
“Teusö a na Jesus a kuo noai,
hi masita tä uli ha a walokö solöma” ĩ a na makö pi ku upaö.
Ĩ na makö kuaö ha,
ipa hao Teusö anö makö pi ipa hö̃töoö.
Ipa hao a na sa kutio kipili maaki,
hi masita tä uli ha sa walokö solö kipili.
Hi masita tä uli na sa kutioma,
huki ipa hao a na sa koonö pia kule‑ ĩ na Jesus a kuuma.
Ĩ na Jesus a kuu ha,
‑Huki uni wa ta wäsä päa maa kule.
Wa hapalo hasulua totia kule.
“Ĩ wa tä pewö taö öpaö” huki kawa na samakö kuu kule.
Kawa na sama ta hini paia maa kule maaki,
samakö pewö pi tapotile,
ĩ wa tä pewö taö toleha waikia.
Önö kutenö,
“Teusö a na wa kuo paitioma” samakö pi kuu totia kule‑ ĩ na Jesus a kai a hua sinomoti noai,
ĩ na ĩ töpö kuuma.
Ĩ na ĩ töpö kuu ha,
Jesus aiki,
‑“Teusö a na Jesus a kuo paitioma.
Ĩ pitili tä sai a totiwö” huki ĩ na makö pi kuu totia kule ta o‑ ĩ na Jesus a kuu nö,
‑Huki makö toköpalo pia alu kule.
Makö toköoiki nö,
sa takölö pia alu kule.
Makö pewö kõo hätäho asakö noai ha,
sami sa kuo haio hö̃töo kitä.
Kamisa na ipa hao a kua hö̃töa kutenö,
sami sa kuo toitio mai kitä‑ ĩ na Jesus a kuuma.
Ĩ na a kuu nö,
‑“Kamisa na makö kua sätäa naia totiki nö,
makö pi topapalotipököö!”
ĩ na sa pi kuu kutenö,
sa kuu ke.
Sa thapo pasia mane,
ĩ töpönö makö peama soa pätaki ha,
“Wi na taköö!”
pö pi kuu tihöö!
Pö pi honipo tihöö!
Sa thapo mai,
Sai tä sai patanö ĩ töpö simöa sinomoti wi,
kamisanö ĩ sa töpö peama totio waikioma kutenö,
pö pi topaikiö!
‑ ĩ na kama kai a hua sinomoti noai,
ĩ töpö na ĩ na Jesus a kuuma.